L'Ajuntament de Sagunt rep el Campió de Mototurisme 2020, Plácido Berzosa
08 de juny 2021

![Imagen sin texto alternativo.](/media/1vali3zg/96-c_miniberzosa.jpg)  
  

L'alcalde de Sagunt, Darío Moreno, i el regidor d'Activitat Física, Salut i Esports, Javier Timón, han rebut este matí en el Consistori al campió de Mototurisme, Plácido Berzosa, el qual els ha mostrat els seus reconeixements, entre els quals destaca l'aconseguit en la temporada 2020 com a campió en la categoria de pilot del Campionat de Mototurisme de la Comunitat Valenciana i del Campionat MotoDes avalat per la Federació de Motociclisme de la Comunitat Valenciana, així com la Medalla d'Or en la Copa d'Espanya.

  

A més, després de la recepció han baixat a les portes de l'Ajuntament per veure i conéixer la moto amb la qual l'esportista ha aconseguit tots els triomfs citats anteriorment. En este sentit, Darío Moreno ha destacat que «**és molt important que en dies com hui posem el focus sobre estos esports que a vegades els costa més arribar al gran públic i en el gran talent que tenim a la ciutat en diferents disciplines**». Així mateix, li ha donat l'enhorabona a Berzosa i s'ha referit a ell com un «**referent**».

  

D'altra banda, Javier Timón ha enumerat i reconegut els seus assoliments i trajectòria, així com donat l'enhorabona per «**la constància i instint de superació davant les adversitats, per la teua contribució a l'augment dels assoliments esportius de la nostra ciutat i per ampliar l'extensa i variada oferta esportiva**».

  

Plácido Berzosa va començar a competir en les diferents especialitats l'any 2017, però un accident al Marroc li va impedir acabar el campionat, encara que no li va privar de poder aconseguir la Medalla de Bronze. Va ser al següent any en 2018 quan sí que va poder completar-lo i augmentar posicions fins a aconseguir Medalla d'Or en categoria Pilot en el Campionat de la Comunitat Valenciana i mateixa medalla d'Or també en la Copa d'Espanya, a més de poder representar a Espanya en el que es considera el Mundial de Mototurisme, MotoTour of Nations, celebrat a Tunísia i on Espanya va aconseguir la 3r posició. No obstant això, ha sigut en 2020 quan ha aconseguit tots els objectius que es va marcar des d'un principi. 

  

Berzosa ha explicat que esta disciplina és una combinació entre motor, turisme, proves i desafiament, i que «**encara que tinga algunes situacions adverses, com la pluja, el vent o fins i tot el fred i la neu formen part d'estes competicions, que en la majoria de les ocasions es veuen recompensades pels diferents assoliments en campionats i els diversos paisatges que van descobrint-se a través del món de la moto i de les seues rutes per carretera**».

  

Així mateix, malgrat la situació provocada per la pandèmia s'han celebrat algunes competicions d’esta disciplina en el territori nacional. Estos campionats es van desenvolupar mitjançant l'obtenció de les proves desafie MotoDes que engloben els punts obtinguts a través de localització, navegació, regularitat i orientació i s'aconseguixen realitzant les proves en carretera, excepte en una d'elles que es desenvolupa en un circuit de velocitat. Per poder competir en esta especialitat, el pilot ha de disposar de l'adequada credencial de pilot federat i disputar el campionat respectant les seues bases en el reglament disposat a tal fi.

  

![Imagen sin texto alternativo.](/media/zyjbf4ps/96-c_berzosa.jpg)  
  
  

  

​

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-rep-el-campio-de-mototurisme-2020-placido-berzosa/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-rep-el-campio-de-mototurisme-2020-placido-berzosa/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-rep-el-campio-de-mototurisme-2020-placido-berzosa/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-rep-el-campio-de-mototurisme-2020-placido-berzosa/)